Mors har fået sin helt egen Miss World i form af charolais-koen Judee, der nu kan kalde sig for den flotteste af sin slags i verden. Det er franske eksperter, der, ud fra billeder, har vurderet, at Judee er den smukkeste ko, og nu kan ejer Laurits Gellert fra Øster Assels glæde sig over sejren i den europæiske skønhedskonkurrence. - Prøv og tænk på hvor mange der spiller lotto gennem hele deres liv og aldrig får gevinst. Hun har slået samtlige køer i verden. - Man kan ikke gøre det én gang mere. Og det er lige meget hvor mange millioner kroner, man havde, siger Laurits Gellert. Judee har hele pakken Laurits Gellert er ikke i tvivl om, hvad dommerne har lagt vægt på under bedømmelsen. En charolais-ko skal helst have både et godt hoved, en flot hals, gode ben og en muskuløs ryg. Det har Judee, der har en kampvægt på 1.200 kilo, og derfor er hun ikke gået ubemærket hen i lokalområdet. - Så sent som i går var der en bilist, der holdt ind og ønskede tillykke med dronningen. Det oplever man ikke hver dag, lyder det fra Laurits Gellert. - Man kan ikke lade være med at blive lidt stolt. Laurits Gellert har allerede spottet besætningens næste store talent. Judee har nemlig fået en tyrekalv, som har arvet de gode gener. - Han bliver en stjerne over stjernerne. Han har generne, smiler Laurits Gellert.

Opsummering:
Charolais-koen Judee har vundet en international skønhedskonkurrence til stor glæde for ejer Laurits Gellert.